Paje

Paje niko ymaite guive ojejapo térã ojejapouka jahupyty hag̃ua heta mba'e ikatu'ỹva ñandejehegui jahupyty. Karai ñe'ẽme ja'e paye, ha ijoguaha oĩ avei Brasil ha Haitípe, ha umívape oje'e macumba ha vudú.

Paje ojapóva ja'ekuaa kuña memeha, nañahenduguasúigui oĩha kuimba'e umíva apytépe. Paje apoha rendápe jahakuaa heta mba'e rekávo. Ñamombe'u chupe upe jaipotáva ha ha'e he'íta ñandéve mba'emba'épa jajapo vaerã. Iporã avei ja'e oĩha paje iporãva ha paje ivaíva. Umi iporãva jajapouka ndahaha'éi jaipotágui ojehu mba'eve ivaíva avavépe, jaheka katu ñandéve ou porãtava térã ñasẽ porã hag̃ua umi mba'e jahekáva térã jaipotávape. Ha péicha oĩ ohóva kuña paje rendápe oĩgui upe rupi kuñataĩ omyakãrakúva chupe ha nopenáiva hese, oipotáva ohayhu chupe. Oĩ katu ohóva ojejopyvaígui, viru oipotágui térã ipo'a hag̃ua heta mba'épe. Paje vai katu jajapouka ñande rapichápe ojehu hag̃ua ivaíva. Ikatu oime oja'yvere haguére ñanendive térã nañande'a'égui hese, ha jaipota hasy térã omano. Oimérõ mba'érire katu ñande paje ndojapói hese mba'eve, upéva he'ise ipaje imbareteveha ñanemba'évagui, ha upévare ndojehúi chupe mba'eve.

 Pajerã ojeiporúva 
Heta mba'e oĩ ojeiporúva paje ojejapo hag̃ua. Kuña ñanderayhu hag̃ua oĩ oiporúva ikasõ, ha oimérõ ndojejohéi ra'e, upéicha imbareteve. Oĩ oguerekóva ijehe kavure'i rague, upéva ndaje ipaje mbarete. Kuña ndoipotáirõ kuimba'e oheja chupe, hováre omona vaerã imba'asy guejy rykuere. Ñande rapichápe jaipotárõ ojehu ivaíva, hóga renondépe térã hóga rokẽme jaheja chupe tataindy peteĩ ta'ãnga'i reheve ha upévare jaikutupa ju. Heta oĩ ojerovia mbaréteva ko'ã mba'ére.

Ñemohenda:Mombe'ugua'u